Návrh ROZHODNUTIE RADY o podpise Protokolu z Nagoje o prístupe ku genetickým zdrojom a spravodlivom a rovnocennom spoločnom využívaní prínosov vyplývajúcich z ich používania k Dohovoru o biologickej diverzite /* KOM/2011/0049 v konečnom znení - NLE 2011/0024*/





Brusel, 11.2.2011 KOM(2011) 49 v konečnom znení 2011/0024 (NLE) Návrh ROZHODNUTIE RADY o podpise Protokolu z Nagoje o prístupe ku genetickým zdrojom a spravodlivom a rovnocennom spoločnom využívaní prínosov vyplývajúcich z ich používania k Dohovoru o biologickej diverzite DÔVODOVÁ SPRÁVA 1. Dohovor o biologickej diverzite (CBD) predstavuje hlavný medzinárodný rámec pre opatrenia na zachovanie biologickej diverzity a udržateľné využívanie jej zložiek a pre spravodlivé a rovnocenné spoločné využívanie prínosov vyplývajúcich z používania genetických zdrojov. V súčasnosti má dohovor 193 zmluvných strán, a tým takmer univerzálne členstvo. K jeho zmluvným stranám patrí aj Európska únia a všetkých jej 27 členských štátov. 2. Článkom 15 CBD sa zriaďuje všeobecný rámec pre prístup ku genetickým zdrojom a spoločné využívanie prínosov: uznáva sa v ňom právomoc štátov vymedziť prístup ku genetickým zdrojom ako súčasť ich zvrchovaných práv v oblasti prírodných zdrojov. Zmluvné strany sú povinné prijímať opatrenia na uľahčenie prístupu ku genetickým zdrojom. Všetky zmluvné strany sú zároveň povinné prijímať právne, administratívne alebo politické opatrenia s cieľom zaistiť spravodlivé a rovnocenné spoločné využívanie výsledkov výskumu a vývoja, ako aj prínosov vyplývajúcich z komerčného a iného používania genetických zdrojov, pokiaľ ide o zmluvnú stranu, ktorá tieto zdroje poskytuje. 3. Hlavy štátov a vlád, ktoré sa zúčastnili na svetovom samite o udržateľnom rozvoji, sa v auguste 2002 dohodli na začatí rokovaní o „medzinárodnom režime“ prístupu a spoločného využívania prínosov v rámci CBD. Na siedmej konferencii zmluvných strán CDB (CBD COP7), ktorá sa konala vo februári 2004, bol prijatý podrobný mandát na rokovania. Tie sa uskutočnili v rámci otvorenej pracovnej skupiny ad hoc pre prístup a spoločné využívanie prínosov (ABS WG). Na CBD COP8 v marci 2006 sa zmluvné strany zaviazali dokončiť rokovania čo najskôr pred konaním CBD COP10 v októbri 2010. Na CBD COP9 v máji 2008 sa zmluvné strany dohodli na textovom základe a na podrobnom pláne záverečných rokovaní. 4. Záverečné rokovania o protokole z Nagoje sa uskutočnili v apríli 2009, novembri 2009, januári 2010, marci 2010, júli 2010, septembri 2010, ako aj pred CBD COP10 konanou v októbri 2010 a počas nej. 5. Rada 26. októbra 2009 prijala rozhodnutie, ktorým formálne poverila Komisiu zúčastniť sa v mene Európskeho spoločenstva v záležitostiach patriacich do právomoci Spoločenstva na rokovaniach o medzinárodnom režime prístupu ku genetickým zdrojom a spoločného využívania prínosov na ôsmom a deviatom zasadnutí otvorenej pracovnej skupiny ad hoc pre prístup a spoločné využívanie prínosov. Poverenie zahŕňalo všetky otázky, ktoré boli súčasťou rokovaní, s výnimkou tradičných poznatkov súvisiacich s genetickými zdrojmi, keďže túto otázku prerokovali v mene členských štátov členské štáty predsedajúce Rade. Uplatňovanie právomoci Komisie viesť rokovania sa na základe rozhodnutia Rady z 21. septembra 2010 predĺžilo až do CBD COP10. 6. Rada počas rokovaní opakovane vyjadrila svoju politickú podporu rokovaniam a svoje odhodlanie dosiahnuť pozitívny výsledok[1]. Na svojom koordinačnom stretnutí počas CBD COP10 v Nagoji ministri EÚ 29. októbra 2010 jednohlasne podporili kompromisný návrh protokolu ABS, ktorý posledný deň konania COP10 predložilo japonské predsedníctvo COP10, pričom sa domnievali, že vymedzenie návrhu zodpovedá schváleným pozíciám EÚ a smerniciam na rokovanie určeným Komisii. 7. Protokol z Nagoje o prístupe ku genetickým zdrojom a spravodlivom a rovnocennom spoločnom využívaní prínosov vyplývajúcich z ich používania k Dohovoru o biologickej diverzite bol úspešne prijatý 30. októbra 2010 na záverečnom zasadnutí CBD COP10. Protokol bude otvorený na podpis v sídle Organizácie Spojených národov v New Yorku od 2. februára 2011 do 1. februára 2012. 8. V rozhodnutí CBD COP10, ktorým sa prijíma protokol z Nagoje, sa zmluvné strany CBD vyzývajú, aby čo najskôr podpísali protokol a uložili príslušné listiny o ratifikácii, prijatí, schválení alebo pristúpení s cieľom zaistiť bezodkladné nadobudnutie platnosti protokolu. Medzivládny výbor pre protokol z Nagoje sa stretne v júni 2011 a apríli 2012, aby pripravil prvé zasadnutie zmluvných strán protokolu. 9. Rada 20. decembra 2010 prijala závery, v ktorých okrem iného uvítala prijatie protokolu z Nagoje o ABS a vyzvala Komisiu, aby čo najskôr podpísala protokol z Nagoje a začala s prípravami na jeho včasnú ratifikáciu a implementáciu[2]. 10. Vzhľadom na uvedené skutočnosti je vhodné, aby zástupca Únie podpísal Protokol z Nagoje o prístupe ku genetickým zdrojom a spravodlivom a rovnocennom spoločnom využívaní prínosov vyplývajúcich z ich používania k Dohovoru o biologickej diverzite s výhradou jeho následného uzavretia. 2011/0024 (NLE) Návrh ROZHODNUTIE RADY o podpise Protokolu z Nagoje o prístupe ku genetickým zdrojom a spravodlivom a rovnocennom spoločnom využívaní prínosov vyplývajúcich z ich používania k Dohovoru o biologickej diverzite RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 5, so zreteľom na návrh Komisie, keďže: 1. Hlavy štátov a vlád, ktoré sa zúčastnili na svetovom samite o udržateľnom rozvoji, sa v auguste 2002 dohodli na začatí rokovaní o medzinárodnom režime prístupu a spoločného využívania prínosov v rámci Dohovoru o biologickej diverzite. 2. Rada 26. októbra 2009 a potom znovu 21. septembra 2010 poverila Komisiu zúčastniť sa týchto rokovaní v mene Únie v súvislosti so záležitosťami patriacimi do právomoci Únie. 3. Rada opakovane prejavila svoje politické odhodlanie dosiahnuť úspešné dokončenie rokovaní v stanovenej lehote[3]. 4. Na svojom koordinačnom stretnutí konanom 29. októbra 2010 počas desiatej konferencie zmluvných strán Dohovoru o biologickej diverzite v Nagoji ministri Únie jednohlasne podporili kompromisný návrh protokolu z Nagoje, ktorý predložilo japonské predsedníctvo. 5. Po prijatí Protokolu z Nagoje o prístupe ku genetickým zdrojom a spravodlivom a rovnocennom spoločnom využívaní prínosov vyplývajúcich z ich používania k Dohovoru o biologickej diverzite na desiatej konferencii zmluvných strán Dohovoru o biologickej diverzite bude protokol otvorený na podpis v sídle Organizácie Spojených národov v New Yorku od 2. februára 2011 do 1. februára 2012. 6. Rada 20. decembra 2010 uvítala prijatie protokolu z Nagoje a vyzvala Komisiu, aby čo najskôr podpísala protokol z Nagoje a začala s prípravami na jeho včasnú ratifikáciu a implementáciu[4]. 7. Dohoda by sa mala v mene Únie podpísať s výhradou jej neskoršieho uzavretia, PRIJALA TOTO ROZHODNUTIE: Článok 1 Týmto sa predseda Rady poveruje určiť osobu alebo osoby splnomocnené podpísať v mene Únie Protokol z Nagoje o prístupe ku genetickým zdrojom a spravodlivom a rovnocennom spoločnom využívaní prínosov vyplývajúcich z ich používania k Dohovoru o biologickej diverzite. Znenie dohody, ktorá sa má podpísať, je pripojené k tomuto rozhodnutiu. Článok 2 Toto rozhodnutie nadobúda účinnosť dňom jeho prijatia. V Za Radu predseda [1] Pozri závery Rady zo 6. marca 2006, 28. júna 2007, 4. marca 2008, 16. marca 2010 a 14. októbra 2010. [2] Pozri závery Rady z 20. decembra 2010, najmä odseky 1 a 21. [3] Pozri závery Rady zo 6. marca 2006, 28. júna 2007, 4. marca 2008, 16. marca 2010 a 14. októbra 2010. [4] Pozri závery Rady z 20. decembra 2010, najmä odseky 1 a 21.